Klopp: Kan ikke krympe 15 cm og begynne å snakke spansk
- Dersom dette er noens feil, er det min. Jeg kan ikke krympe meg 15 centimeter og lære meg spansk. Jeg kan ikke lære bort fotballfilosofi om hurtige omstillinger og begynne å spille tiki taka, sier Klopp på pressekonferansen foran morgendagens semifinalemøte med Real Madrid i Champions League. Dortmund-treneren sier at han ble kjent med at Bayern München hadde utløst Götzes utkjøpsklausul ved å legge cirka 283 millioner kroner (37 millioner euro) på bordet dagen etter at laget hans på dramatisk vis hadde slått Málaga i kvartfinalen. I går fikk resten av fotballverdenen kjennskap til den oppsiktsvekkende overgangen da storavisen Bild kunna avsløre at tysk fotballs heteste, unge navn bytter Signal Iduna Park ut til fordel for Allianz Arena etter sesongen.Klopp understreker at han på ingen måte føler det som et svik, selv om han nå ser nok en bærebjelke i en fantastisk Dortmund-generasjon som vant to seriegull på rad forsvinne ut dørene. I fjor gikk Shinji Kagawa til Manchester United, mens målmaskinen Robert Lewandowski fort kan komme til å følge etter Götze til sommeren. - Mario Götze har på ingen måte valgt bort sine medspillere eller klubben. Han har mye å takke denne klubben for, og han har gitt mye tilbake. Han er imidlertid en spiller skapt for Pep Guardiola, sier Klopp, og fortsetter: - Han ønsket å gripe muligheten det er å spille for denne eksepsjonelle treneren. Samtidig er alle nå nødt til å vise at Borussia Dortmund kommer foran alt annet. Alle må legge sine personlige skuffelser til side, understreker han, ifølge kicker.de. Ikke alle er like forståelsesfulle som Dortmund-treneren. Bild.de skriver i ettermiddag at Götze trente med politibeskyttelse under den siste treningen før morgendagens semifinale. I tillegg flommer 20-åringens facebook-side over av mishagsytringer fra forsmådde fans, som beskylder ham for forræderi.Et Bayern-lag på rekordkurs er for lengst seriemestere og leder Bundesliga med formidable 20 poeng med fire kamper igjen å spille. Nå svekker de også sin største utfordrer, men Klopp ser ikke på det som sabotasje. - Jeg tror ikke Bayern gjorde dette for å irritere oss. Så dypt stikker ikke rivaliseringen oss imellom. Enkelte, hvem nå enn det måtte være, ønsker at vi ikke skal ha suksess, men vi skal gjøre det som står i vår makt for ikke å la det skje. Dersom du håndterer det riktig, kan du komme styrket ut av enhver situasjon, sier den karismatiske 45-åringen. Samtidig er han vel vitende om at det fort kunne ha blitt oppfattet som hyklersk dersom han hadde kritisert den bayerske gigantklubben. - Borussia Mönchengladbach brøt ikke akkurat ut i gledesdans da vi hentet Marco Reus på samme måte i fjor, minner han om. - Tiden leger ikke alle sår, men den hjelper i det minste med å lindre. Uten den kontraktsfestede utkjøpsklausulen hadde aldri Mario forlenget kontrakten i første omgang, sier Klopp.Det er imidlertid en liten annen tone enn hva han inntok tidligere i våres da han åpent kritiserte Bayerns pengebruk. - For tiden er det litt som kineserne holder på i industrisektoren: De ser på hva andre gjør og forsøker å etterlikne det, bare med mer penger og andre spillere, sa Klopp i mars, ifølge Sky Sports. Da fikk han svar på tiltale fra avtroppende Bayern-trener Jupp Heynckes. - Når Jürgen en dag får gleden av å trene Bayern München eller Real Madrid vil han innse hva det innebærer og hvilken annen verden det er. Kanskje vil han da begynne å se litt annerledes på ting. Bayern har eksistert lenger enn Jürgen Klopp har vært fotballtrener, og har alltid hatt sin egen spillestil, sa Heynckes, som snart overlater stafettpinnen til Pep Guardiola.
Borussia Dortmund-trener Jürgen Klopp (45) bærer hverken nag til Bayern München eller Mario Götze (20) etter gårsdagens overgangssjokk i tysk fotball.